Vociaru di una ghjuvanetta di Tassu

U Vociaru di una ghjuvanetta di Tassu (o Voceru di una ghjuvanetta di Tassu) hè un vociaru di Corsica. Una ghuvanetta, di u paesi di Tassu, piegni u so frateddu, chì si n'hè mortu luntanu da u so paesi. A causa di a so morti hè u fretu, duranti un inguernu moltu duru. U frateddu, fà chi, era maestru di scola.

 U voceru 
Quandu ghjunsi la nuvedda
Chì par nostra mala sorti
O caru di la suredda
Ti dicia speditu a morti
Ghjà la nevi à la muntagna
Chjusu avia tutti li porti.

La suredda appassiunata
Nun pò mora di dulori:
Nun ti hà pudutu abbraccià
È si senti andà lu cori;
Scatinossi ancu stamani
Quist' invernu traditori.

È nun pudia almenu
Essa mortu à u to paesi
In bracciu à la to suredda?
Oh morti cusì scurtesi!

Tù l'onori di la pievi
Rispettu di li parenti
Sempri arrubavi lu cori
Di l'amichi è cunnuscenti.
Quista mani u me frateddu
Ci lasci tutti scuntenti.

Parchì stai cusì mutu
D'arricà ci dispiaceri?
Leva ti, lu me frateddu
Adempi à lu to duveri:
Nun ti mancani sprissioni
Lu me degnu cavaglieri.

Lu me fiori di primavera
Chì spuntava à la campagna
Lu fiori di li zitiddoni
Ch'adurnavi la muntagna
Di la to morti, o frateddu
Lu paesi hè tuttu in lagna.

Quiddu ghjornu chì spirasti
Adunisti i to sculari:
Andu allora l'ammunisti
Cù li to cunsigli rari:
Par la via di u Paradisu
Li sapisti indirizzàri.

Qual' sarà stata la frebba
Chì hà truncatu la to vita?
O caru di la suredda
La me amandula fiurita
Lu me impastatu di meli
Fattu cù la calamita.

T'avia fattu la natura
À lu tornu, à lu pinneddu;
È la latra di la morti
Ti pigliò cusì ziteddu.
Nun ci era coppia sì cara
Com'è eiu è lu me frateddu.

Ghjenti di quistu paesi
Or prigheti quì di cori
Par lu me caru frateddu
Par ch'à tutti stava à cori
Ch'eddu godi in l'altra vita
Cù li santi è lu signori.

 Rifarenzi 
 Salvatore Viale, Canti popolari corsi, 1855, Fabiani: Bastia
 A. L. A. Fée, Voceri, Canti pupulari di a Corsica, 1850, Derivaux

Categoria:Voceru